A köd és kávé

2021.november 13. vagy 14. vasárnap, reggel 7,21 óra

Már rég fent vagyok annak ellenére, hogy még csak most kezd világosodni. Általában korán ébredek, ahogy a nap kel. Télen kicsit más, ilyenkor a biológiai órám ébreszt. Kinézek az ablakon. Borús, ködös az idő, visszacsábít az ágyba. Írok egy kicsit, majd ráérek később felkelni. Hopp, már a második kávémat iszom – reggelente két csésze hosszú Nespresso jár. Annyira nem szeretem, de jó, ha van valamiféle rutinja az embernek, valamiféle kapaszkodó, amihez igazodhat. Reggel : egyenlő kávé. Volt, hogy két- három évig nem ittam egyáltalán kávét, mert aggódtam a rákkeltő anyagok miatt és nekem akkor éppen rákom volt. De kikezelték, szóval boldogan visszatértem a szokásaimhoz. Fiatalabb koromban nem kávéztam. Hülyeségnek, sznobságnak, felesleges allűrnek tartottam, ráadásul az íze is borzalmas. Aztán győztek a társadalmi szokások. Végül is így működik az emberiség, a társadalom. A szokások kialakítása, megszokása és rabjai leszünk. Ma már tetszik nekem ez a megszokás, a rutin dolog. Fiatalon az ember azt hiszi, ő más, neki ne mondják meg, mit kell szeretnie, de végül rájön az ember, hogy miért is ne? Tudom, hogy ihatnék finomabb italt is reggelente, mégis maradok a nyers ízű löttynél. Biztos jó, ha az egész világ ezt issza. Akkor nekem is ez kell.